Anita Knakkergaard (DF), 2006-11-24:
Jeg kan egentlig ikke forstå, at man ikke var så klog i Socialdemokratiet, at man ikke gik med, hvis man synes, det var så galt.
Nu står man faktisk næsten og undskylder: Alt andet var aftalt, man havde slet ingen indflydelse, ikke andet end 400 mio. kr. fik man for det.
Jamen så fik man jo for lidt, man skulle have haft noget mere dengang, især når vi ser på det, der har kunnet komme ud af det her.
Hvad havde vi ikke kunnet få ud af det, hvis Socialdemokraterne havde siddet med ved bordet og forhandlet på lejernes vegne?
Det gjorde de ikke, og det synes jeg er skammeligt.
L 81 udmønter boligaftalen om anvendelse af den almene sektors midler mellem regeringen, Dansk Folkeparti og Det Radikale Venstre.
Lovforslaget har flere hovedelementer, og et af dem er fortsat renovering.
Her er vi i Dansk Folkeparti glade for, at Landsbyggefondens rammer til renovering forhøjes i 2007 og 2008 fra 1,5 mia. kr. til 2,4 mia. kr. årligt.
Endvidere forlænges rammerne i årene 2009-2012 med 2,4 mia. årligt, og mindst 150 mio. af den årlige ramme øremærkes til tilgængelighed.
I alt bruges over 14,4 mia. til renovering de næste 6 år, og der vil ske en evaluering inden udgangen af 2008.
Der vil endvidere ske en fortsat social og forebyggende indsats samt huslejenedsættelser i de problemramte afdelinger inden for en ramme på 400 mio. kr. årligt i årene 2007-2010.
Af denne ramme kan 200 mio. årligt bruges til huslejenedsættelser i de udsatte boligafdelinger.
Da der fortsat vil være behov for nybyggeri, lykkedes det at få statens andel af ydelsesstøtten til nye almene boliger forhøjet fra de nuværende 50 pct. til 75 pct. i årene 2007-2010.
I denne periode forventes det at ydelsesstøtten beløber sig til 6,3 mia. kr., hvoraf staten betaler de 4,7 mia.
For almene boligafdelinger, der har fået tilsagn om støtte før den 1. januar 1999, indbetales halvdelen til boligorganisationens dispositionsfond og halvdelen til Landsbyggefonden.
Med henblik på at styrke renoverings- og ghettoindsatsen foreslås det at ændre reglerne for indbetalinger til Landsbyggefonden for afdelinger med tilsagn før 1999, så en større del af midlerne fordeles via Landsbyggefonden.
Dette vil indebære en harmonisering af de i dag forskellige regelsæt.
Den foreslåede nye fordeling af likvide midler vil først få virkning efter den 1. januar 2008.
Dispositionsfondsmidlerne bør inddrages aktivt og udnyttes effektivt i renoveringen af den almene sektor.
Derfor vil socialministeren udnytte den gældende bemyndigelse i almenboligloven til at fastsætte regler om, at dispositionsfondsstøtte til opretning, udbedring, vedligeholdelse, forbedring, ombygning m.v. kan ydes som løbende støtte til realkreditlån.
Det foreslås derfor også, at kommunen stiller garanti for den del af realkreditlånet, der ligger over 80 pct.
Dispositionsfonden dækker herefter den del af den samlede ydelse, som ikke kan dækkes af beboerbetalingen.
Beboerbetalingen inflationsreguleres, hvormed støtten gradvis aftrappes.
Dispositionsfonden kan således dække ydelsesbetaling på det realkreditlån, afdelingen optager, og til gengæld i afdelingen opkræve en løbende betaling med en anden profil, som er lavere.
Af forslaget fremgår det også, at boligorganisationen af midlerne i dispositionsfonden skal dække afdelingens udgifter til tab som følge af ledige boliger, der ikke dækkes af kommunen.
Alt i alt gode tiltag, der kan sætte huslejen ned i afdelingerne.
Der afsættes i perioden 2007-2010 en årlig pulje på 5 mio. kr. til innovation, hvis formål bl.a. er at fremme kvaliteten og effektiviteten i dansk byggeri.
Så oprettes der en boligportal.
Den bliver obligatorisk, og det er afgørende, at alle almene boliger indgår i portalen.
Derfor foreslås det, at boligorganisationernes indberetning af data bliver obligatorisk.
Socialministeren gives derfor hjemmel til at fastsætte nærmere regler, og dette vil ske efter drøftelse med KL, Boligselskabernes Landsforening, og Landsbyggefonden.
De tekniske ændringer vil jeg ikke komme nærmere ind på.
Dataene skal bl.a. indeholde oplysninger om boligernes beliggenhed, størrelse, indretning, egnethed for ældre og handicappede, husleje, ventetid, udlejningsregler m.v. Vi er i Dansk Folkeparti selvfølgelig positivt indstillet over for forslaget, og derfor er vi glade på lejernes vegne og ser frem til forbedrede boligforhold i den almene boligsektor.